180 Induere

Secundum varietatem statuum parantur varia indumenta. Nempe uita hominis vertitur inter duos status, scilicet, culpe et gracie; inter duas fortunas, prosperam et aduersam; inter duas vitas, actiuam et contemplatiuam. In statu culpe induit homo silicium penitencie in signum doloris, sicut mulier amisso marito induit vestes lugubres ac anima que amisit sponsum suum Christum per peccatum, Gen. 37[:34]: Jacob amisso filio suo Joseph *indutus est cilicio, lugens multo tempore*. Et in Psal. [34:13]: *Cum mihi molesti essent, induebar cilicio*. Sed heu quia multi homines induunt pomposam vescem superbie, sicut ille diues Luc. 16[:19]: *Induebatur purpura et bisso*. Et ex hoc sequitur illud Eccli. 13[:1]: *Qui communicaverit superbo induet superbiam*. Sicut lana induit colorem tincture.

¶ Exemplum in Lucifero.

Secundo, in statu gracie induat collobium constancie contra impugnicionem hostis qui maxime contra deserentem ipsum secundum illud Eccli. 2[:1]: *Fili, accedens ad servitutem Dei sta in justitia et timore, et præpara animam tuam ad tentationem*. Sicut milites induunt arma contra hostes, Eph. vltimo [6:11-12]: *Induite vos armaturam Dei, ut possitis stare adversus insidias diaboli*: quia *non est nobis colluctatio*, suple tantum, *adversus carnem et sanguinem, sed adversus principes, et potestates, adversus mundi rectores tenebrarum*, hoc *contra spiritualia nequitiæ*. Vere initium est induere arma contra hostes in communibus est solicitudo astucie quod notantur ibi insidias diaboli, /f. 52va/ multitudo turbe ibi carnem et sanguinem. Fortitudo ponitur ibi aduersus principes et potestates, magnitudo pertinencie ibi contra spriritu nequici, altitudo priminencie quia in celestibus. Iccirco tota illud Luc. vltimo [24:49], sedere *vos in ciuitate* *quoadusque induamini virtute ex alto*.

Tercio, in statu aduersitatis induant saccum penitencie contra intemperanciam sicut peregrini nisi induunt sclauinam contra ventum et pluuiam, Prou. 31[:25]: *Fortitudo et decor indumentum ejus*. Vere decora est fortitudo ne rebellando debellare, tolerando superare nichil agendo deuincere, Ysai. 51[:9]: *Induere fortitudinem, brachium Domini!*

¶ Duplex est brachium Domini, veritas et bonitas quibus innititur hominis intellectus et affectus, sed heu quia econtra quidam induunt togam iracundie et malicie, Psal. [108:18]: *Induit maledictionem sicut vestimentum*.

¶ Quarto, in statu prosperitatis induat lanam misericordie ad exhilaracionem pauperis, sicut diues in suis conuiuiis, arbores in suis floribus et fructibus, Colo. 3[:12]: *Induite vos, sicut electi Dei, viscera misericordiæ, benignitatem.* Quia Matt. 5[:7]: *Beati misericordes: quoniam ipsi misericordiam consequentur.* Vnde in Psal. [64:14]: *Induti sunt arietes ovium*. Superiores et diuites induti sunt misericordia et valles abundabunt frumento, id est, pauperes fructu elemosine.

¶ Exemplum de auibus predalibus. Et de ceruis natantibus vicissim se innantibus per loci mutacionem, set heu quia quidam econtra induunt tenebrosam nubem auaricie, Ysai. 50[:3]: *Induam cælos tenebris,* id est, prelatos auaricia.

Quinto, in statu uite actiue induant se indumento iusticie sicut ministri induunt secultioribus in contra dominorum, Psal. [131:9]: *Sacerdotes tui induantur justitiam, et sancti tui exsultent*. Et Ruth 3[:3]:[[1]](#endnote-1) *Lavare* lauacio penitencie, *et ungere* olio gracie, *et induere cultioribus vestimentis*, scilicet, exercicio iusticie *et descende in aream* ut utaris pane eukaristie. Sed heu quia quidam induti sunt exterius sed non interius quia habent superhumerale sine tunica, contra quos Prou. ultimo [31:21]: *Omnes domestici ejus vestiti duplicibus*, quia interius bisso mundicie exterius purpura acrimonie, sed heu quia econtra quidam induunt polutam tunnicam luxurie, Job 7[:5]: *Induta est caro mea putredine*, id est, luxurie, *et sordibus pulveris,* id est, immundis affectionibus, *cutis mea aruit*, non habens honorem gracie et contractio est a bona operacione.

Sexto, a statu uite contemplatiue induat se homo clamide honeste conuersacionis in exemplum fraterne edificacionis, Rom. 13[:12-13]: *Induamur arma lucis. Sicut in die honeste ambulemus.* Verecundum est homini nobili induere vetusta et abrupta, Eph. 4[:23-24]: *Renovamini spiritu mentis vestræ, et induite novum hominem*, quia *secundum Deum creatus est.* Isti tandem indueret stolas in corpore et anima. Quo ad animam, Eccli. 15[:5]: *Stola gloriæ* induit eum, et Ysai. [61:10]: si *induit me vestimentis salutis*, et [1] Cor 15[:53]: *Corruptibile* induet *incorruptionem: et mortale hoc immortalitatem*. Sed econtra quidam induunt confusionem scandali et ignominie, Psal. [108:29]: *Induantur qui detrahunt mihi pudore*. Et indues eos confusione et Job 8[:22]: *Qui oderunt te* induantur *confusione*, scilicet, vndique confundantur, scilicet, a superiori propter penam dampni, ab inferiori propter fetorem loci, ab anteriori propter acerbitatem, a posteriori propter perpetuitatem, a dextris a sinistris propter horribilem societatem.

1. Ruth 3 ] *add*. ~~Sacerdotes~~ F.128. [↑](#endnote-ref-1)